El departament d'Educació de l'Ajuntament de Sagunt presenta la guia d'orientació educativa 'Què pots fer després de 4t d'ESO?'
19 de maig 2021

​![Imagen sin texto alternativo.](/media/qscfm3b5/c-taller.jpg)  

El departament d'Educació de l'Ajuntament de Sagunt ha presentat la guia d'orientació educativa 'Què pots fer després de 4t d'ESO?' adaptada al present curs acadèmic. El manual és un quadern dirigit a l'alumnat que finalitza l'ESO i té com objectiu ajudar en la presa de decisions sobre l'elecció dels seus futurs itineraris formatius.

En este sentit, es tracta d'una completa guia que ha editat la regidoria d'Educació i el contingut del qual ha sigut elaborat pel Seminari de Psicopedagogs i Psicopedagogues dels centres educatius de secundària de la comarca del Camp de Morvedre, així com pels orientadors i orientadores. El quadern recull totes les possibilitats que tenen els i les estudiants de quart de l'ESO quant a itineraris i alternatives formatives.

Les 1.000 unitats impreses d'este quadern han sigut repartides entre l'alumnat dels diferents instituts i centres educatius del municipi que impartixen l'ESO i altres departaments de l'Ajuntament. També està disponible telemàticament en format digital perquè totes les persones interessades i les seues famílies, puguen accedir i consultar-ho a través de terminals electrònics en el següent enllaç:

[https://mestreacasa.gva.es/c/document\_library/get\_file?folderId=500023448295&name=DLFE-2437425.pdf](https://mestreacasa.gva.es/c/document_library/get_file?folderId=500023448295&name=DLFE-2437425.pdf)

El regidor d'Educació, José Manuel Tarazona, considera que «**els joves que estudien 4t d'ESO estan en una etapa prou transcendent de la seua vida i, per això, és fonamental ajudar-los en la seua presa de decisions. Aspectes com una adequada orientació i informació és clau perquè prenguen la decisió més adequada. Nosaltres, des de l'ajuntament estem treballant perquè coneguen tots els itineraris possibles, com hem posat en relleu en la II Fira de l'FP de Sagunt. En tot cas, qualsevol dubte que sorgisca es pot consultar amb els tutors o orientadors educatius de secundària dels centres educatius, als quals des d'aquí vull agrair-los el seu treball per la realització d'aquest manual. Una eina més que contribueix a consolidar Sagunt, com a ciutat educadora».**

D'altra banda, des del Seminari de Psicopedagogues i Psicopedagogs indiquen que «**l'objectiu és que la informació que està recollida en este quadern arribe tant a pares i mares com a alumnes i alumnes, que es troben en un moment molt important i que és clau per a la seua carrera vital, formativa i professional**». En el manual es detallen les diferents opcions de les quals disposa l'alumnat que ha finalitzat el quart curs d'Educació Secundària: les diverses modalitats de batxillerat, l'accés a la universitat i els graus, les opcions de formació professional, els ensenyaments de règim especial i les beques, així com altres estudis professionals dins de l'àmbit de diferents administracions i institucions públiques o privades.

 ![Imagen sin texto alternativo.](/media/q3kdu3ew/c-cuaderno.jpg)  
  

*   [](http://www.facebook.com/sharer.php?u=https://aytosagunto.es/va/actualitat/el-departament-d-educacio-de-l-ajuntament-de-sagunt-presenta-la-guia-d-orientacio-educativa-que-pots-fer-despres-de-4t-d-eso/ "Facebook")
*   [](http://twitter.com/share?url=https://aytosagunto.es/va/actualitat/el-departament-d-educacio-de-l-ajuntament-de-sagunt-presenta-la-guia-d-orientacio-educativa-que-pots-fer-despres-de-4t-d-eso/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-departament-d-educacio-de-l-ajuntament-de-sagunt-presenta-la-guia-d-orientacio-educativa-que-pots-fer-despres-de-4t-d-eso/ "Linked In")
*   [](mailto:?body=https://aytosagunto.es/va/actualitat/el-departament-d-educacio-de-l-ajuntament-de-sagunt-presenta-la-guia-d-orientacio-educativa-que-pots-fer-despres-de-4t-d-eso/)